CELEX: 32022R0711
Language: lt
Date: 2022-05-06 00:00:00
Title: Komisijos reglamentas (ES) 2022/711 2022 m. gegužės 6 d. kuriuo atsisakoma leisti vartoti tam tikrus maisto produktų sveikumo teiginius, nesusijusius su susirgimo rizikos mažinimu ir su vaikų vystymusi ir sveikata (Tekstas svarbus EEE)

2022 5 10   
               
               
                  LT
               
               
                  Europos Sąjungos oficialusis leidinys
               
               
                  L 133/12
               
            
         KOMISIJOS REGLAMENTAS (ES) 2022/711
         2022 m. gegužės 6 d.
         kuriuo atsisakoma leisti vartoti tam tikrus maisto produktų sveikumo teiginius, nesusijusius su susirgimo rizikos mažinimu ir su vaikų vystymusi ir sveikata
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 18 straipsnio 5 dalį,
         kadangi:
         
                     (1)
                  
                  
                     pagal Reglamentą (EB) Nr. 1924/2006 maisto produktų sveikumo teiginiai draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
                  
               
                     (2)
                  
                  
                     Reglamente (EB) Nr. 1924/2006 taip pat nustatyta, kad paraiškas leisti vartoti maisto produktų sveikumo teiginius maisto verslo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (toliau – Tarnyba) moksliniam vertinimui atlikti ir Komisijai bei valstybėms narėms susipažinti;
                  
               
                     (3)
                  
                  
                     Tarnyba pateikia nuomonę dėl atitinkamo sveikumo teiginio;
                  
               
                     (4)
                  
                  
                     Komisija, atsižvelgdama į Tarnybos nuomonę, sprendžia dėl leidimo vartoti sveikumo teiginius suteikimo;
                  
               
                     (5)
                  
                  
                     gavus bendrovės „analyze & realize GmbH“ paraišką, pateiktą pagal Reglamento (EB) Nr. 1924/2006 13 straipsnio 5 dalį, Tarnybos paprašyta pateikti nuomonę dėl sveikumo teiginio, susijusio su „GlycoLite™“ vartojimu ir kūno svorio mažinimu (Klausimas Nr. EFSA-Q-2018-00611). Pareiškėjo pasiūlytas teiginys suformuluotas taip: „GlycoLite™“ padeda mažinti kūno svorį“;
                  
               
                     (6)
                  
                  
                     Komisija, valstybės narės ir pareiškėjas gavo Tarnybos mokslinę nuomonę (2) dėl to teiginio, kurioje, remiantis pateiktais duomenimis, padaryta išvada, kad trūksta įrodymų nustatyti priežastinį ryšį tarp baltųjų daržinių pupelių (Phaseolus vulgaris L.) vandeninio ekstrakto, standartizuoto pagal jo alfa-amilazės slopinamąjį poveikį in vitro, vartojimo („GlycoLiteTM“) ir kūno svorio mažinimo ribojant gaunamą energiją arba maitinantis ad libitum. Kadangi sveikumo teiginys neatitinka Reglamente (EB) Nr. 1924/2006 nustatytų reikalavimų dėl įtraukimo į Sąjungos leidžiamų vartoti teiginių sąrašą, jo nereikėtų leisti vartoti;
                  
               
                     (7)
                  
                  
                     gavus bendrovės „BioGaia AB“ paraišką, pateiktą pagal Reglamento (EB) Nr. 1924/2006 13 straipsnio 5 dalį, Tarnybos paprašyta pateikti nuomonę dėl sveikumo teiginio, susijusio su burnoje disperguojamų kietųjų pastilių, kurių sudėtyje yra Lactobacillus reuteri DSM 17938 ir Lactobacillus reuteri ATCC PTA 5289 derinio, vartojimu ir normalia dantenų būkle (Klausimas Nr. EFSA-Q-2019–00383). Pareiškėjo pasiūlytas teiginys suformuluotas taip: „Kietosios pastilės, kurių sudėtyje yra Lactobacillus reuteri DSM 17938 ir Lactobacillus reuteri ATCC PTA 5289 derinio, palaiko normalią dantenų būklę“;
                  
               
                     (8)
                  
                  
                     Komisija, valstybės narės ir pareiškėjas gavo Tarnybos mokslinę nuomonę (3) dėl to teiginio, kurioje, remiantis pateiktais duomenimis, padaryta išvada, kad trūksta įrodymų nustatyti priežastinį ryšį tarp burnoje disperguojamų kietųjų pastilių, kurių sudėtyje yra Lactobacillus reuteri DSM 17938 ir Lactobacillus reuteri ATCC PTA 5289 derinio, vartojimo ir normalios dantenų būklės palaikymo. Kadangi sveikumo teiginys neatitinka Reglamente (EB) Nr. 1924/2006 nustatytų reikalavimų dėl įtraukimo į Sąjungos leidžiamų vartoti teiginių sąrašą, jo nereikėtų leisti vartoti;
                  
               
                     (9)
                  
                  
                     pagal Reglamento (EB) Nr. 1924/2006 16 straipsnio 6 dalį Komisijos gautos bendrovės „analyze & realize GmbH“ pastabos buvo apsvarstytos priimant šį reglamentą;
                  
               
                     (10)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede išvardyti sveikumo teiginiai neįtraukiami į Sąjungos leidžiamų vartoti teiginių sąrašą, nustatytą pagal Reglamento (EB) Nr. 1924/2006 13 straipsnio 3 dalį.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. gegužės 6 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 404, 2006 12 30, p. 9.
         
            (2)  EFSA Journal 2019;17(6):5715.
         
            (3)  EFSA Journal 2020;18(3):6004.
      
      
         
            PRIEDAS
            Atmesti sveikumo teiginiai
            
                        Paraiška ir atitinkamos Reglamento (EB) Nr. 1924/2006 nuostatos
                     
                     
                        Maistinė ar kita medžiaga, maisto produktas ar maisto produkto kategorija
                     
                     
                        Teiginys
                     
                     
                        EFSA nuomonės nuoroda
                     
                  
                        13 straipsnio 5 dalies sveikumo teiginys, kuris grindžiamas naujausiais moksliniais duomenimis ir (arba) prie kurio pridedamas prašymas užtikrinti nuosavybės teise priklausančių duomenų apsaugą
                     
                     
                        „GlycoLiteTM“ – patentuotas standartizuotas baltųjų daržinių pupelių (Phaseolus vulgaris L.) vandeninis ekstraktas
                     
                     
                        „GlycoLite™“ padeda mažinti kūno svorį
                     
                     
                        Q-2018-00611
                     
                  
                        13 straipsnio 5 dalies sveikumo teiginys, kuris grindžiamas naujausiais moksliniais duomenimis ir (arba) prie kurio pridedamas prašymas užtikrinti nuosavybės teise priklausančių duomenų apsaugą
                     
                     
                        Kietosios pastilės, kurių sudėtyje yra dviejų Lactobacillus reuteri padermių:
                        
                           Lactobacillus reuteri DSM 17938 ir Lactobacillus reuteri ATCC PTA 5289, kurių kiekis yra maždaug vienodas (bendras minimalus kiekvienos bakterijų padermės kiekis yra 1 × 108 KSV/kietojoje pastilėje)
                     
                     
                        Kietosios pastilės, kurių sudėtyje yra Lactobacillus reuteri DSM 17938 ir Lactobacillus reuteri ATCC PTA 5289 derinio, palaiko normalią dantenų būklę
                     
                     
                        Q-2019–00383